Пенчо Славейков
Хорото на живота

chitanka.info

Хорото на живота[0]

Слънце зад гори захожда,

вечер пада, нощ дохожда,

скоро ще да се стъмни

и денят и наште дни!

Рипайте, тъпчете

черната земя с нозете.

Черната земя неволя,

що превива ум и воля,

млади сили що ломи

у момци и у моми!

Рипайте, тъпчете

черната земя с нозете.

Кръст топола що превива,

кръв от бузи що изпива,

и любов и красота

и в живота радостта!

Рипайте, тъпчете

черната земя с нозете.

Лудо се хорото кърши.

Хвала, който сетен свърши,

на живот живота дал —

и хорото отиграл!

Рипайте, тъпчете

черната земя с нозете.

От хорото на живота

чака всички нас Голгота:

тук на кръст, а там под кръст —

и две шепи черна пръст!

Рипайте, тъпчете

черната земя с нозете.

[0] По мотив близко да стихотворенията от цикъла на Нено Вечер. Написано очевидно под влиянието на книгата на Артур Шницлер „Хорото на живота“, преведена на български в 1908 г. в две различни издания. В диалозите на Шницлер духът е същият — преходността на живота и затова — възглас да се живее по-леко, с известна скептична тенденция. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.